วรรณ-เวลธ์หากำไรเทรดทอง
บลจ.วรรณมองราคาทองแกว่ง 1,520-1,620 เหรียญสหรัฐ ส่งกองทุนใหม่หากำไรในตลาดโคเม็กซ์ หวังผลตอบแทน 5% ใน 4 เดือน
19 ก.ค. 2555

บลจ.วรรณมองราคาทองแกว่ง 1,520-1,620 เหรียญสหรัฐ ส่งกองทุนใหม่หากำไรในตลาดโคเม็กซ์ หวังผลตอบแทน 5% ใน 4 เดือน
นายวิน อุดมรัชตวนิชย์ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) วรรณ เปิดเผยว่า บริษัทมองว่ากรอบความเคลื่อนไหวของราคาทองคำน่าจะอยู่ที่ 1,520–1,620 เหรียญสหรัฐต่อออนซ์ จึงเชื่อว่าการทำกำไรจากทองคำในปีนี้การใช้กลยุทธ์การซื้อขายระยะสั้นน่าจะเหมาะสมกว่ากลยุทธ์ซื้อและถือ ดังนั้นหากเทียบจากกรอบการเคลื่อนไหวดังกล่าวก็น่าจะมีโอกาสทำกำไรประมาณ 5-7% 
นอกจากนี้ หากประเมินช่วงที่ผ่านมา แม้ว่าราคาทองคำมีโอกาสที่จะปรับตัวขึ้นด้วยสภาพคล่องที่มาจากการผ่อนคลายนโยบายทางการเงินของประเทศต่างๆ แต่ความต้องการลงทุนในทองคำในช่วงปีนี้เริ่มปรับตัวลดลง ซึ่งเป็นปัจจัยลบประกอบกับภาวะเศรษฐกิจที่ไม่แน่นอนในประเทศต่างๆ ทำให้การบริโภคทองคำในแง่ของเครื่องประดับเริ่มปรับลดลงเช่นกัน ดังนั้นปัจจัยบวกและลบที่ค่อนข้างจะสมดุลระหว่างกัน จึงเป็นสาเหตุที่ทำให้ราคาทองคำมีการแกว่งตัว
นายวิน กล่าวว่า บริษัทได้ออกกองทุนเปิดวรรณ เวลธ์ แอ็คทีฟ ฟันด์ (ONE-WEALTH) ที่ลงทุนในสัญญาซื้อขายทองคำล่วงหน้า โคเม็กซ์ เป็นรายแรกของประเทศไทย โดยอยู่ระหว่างเสนอขายหน่วยลงทุนครั้งแรกระหว่างวันที่ 17-30 ก.ค. 2555 หน่วยลงทุนละ 10 บาท ลงทุนขั้นต่ำ 1,000 บาท 
กองทุนมีกลยุทธ์การบริหารเชิงรุก โดยจะลงทุนในสัญญาซื้อขายทองคำล่วงหน้า (Gold Futures) ในตลาดโคเม็กซ์ (Commodity Exchange) ซึ่งเป็นตลาดซื้อขายทองคำล่วงหน้าในนิวยอร์กและจะมีการลงทุนในพันธบัตรรัฐบาล พันธบัตรธนาคารแห่งประเทศไทย และหรือเงินฝากในประเทศเพื่อสภาพคล่อง 
สำหรับจุดเด่นจากการลงทุนทองคำในตลาดโคเม็กซ์ อยู่ที่ค่าใช้จ่ายในการซื้อขายที่ต่ำและมีสภาพคล่องสูง เนื่องจากตลาดโคเม็กซ์เป็นหนึ่งในตลาดซื้อขายล่วงหน้าที่มีการซื้อขายทองคำมากที่สุดในโลก 
นอกจากนี้ กองทุนยังป้องกันความเสี่ยงจากอัตราแลกเปลี่ยนเงินเหรียญสหรัฐกับเงินบาทแบบ Dynamic Hedging หรือตามสถานการณ์ผ่านธุรกรรมซื้อขายล่วงหน้า (Forward) กับธนาคารคู่ค้าในประเทศไทย ทำให้ผลกระทบจากความผันผวนของอัตราแลกเปลี่ยนระหว่างเงินสองสกุลอยู่ในระดับต่ำ โดยกองทุนนี้นักลงทุนมีโอกาสได้รับผลตอบแทน 5% ใน 4 เดือน